b'\n_START_ARTICLE_\nRezka Dragar\n_START_SECTION_\n\xc5\xbdivljenjepis\n_START_PARAGRAPH_\nRezka Ju\xc5\xbeina je bila nezakonska h\xc4\x8di tovarni\xc5\xa1ke delavke, kar je bilo v \xc4\x8dasu njenega otro\xc5\xa1tva \xc5\xa1e vedno velika sramota in je bila zaradi tega velikokrat zapostavljena._NEWLINE_\xc5\xbde zelo mlada je postala tovarni\xc5\xa1ka delavka, se vklju\xc4\x8dila v sindikat in v \xc4\x8drnu\xc5\xa1ko podru\xc5\xbenico dru\xc5\xa1tva Svoboda. Zaradi politi\xc4\x8dne usmerjenosti je morala velikokrat menjavati slu\xc5\xbebo in bila pogosto brezposelna. Najprej je delala v tovarni platna v Jar\xc5\xa1ah, nato v Eiflerjevi tekstilni tovarni za Be\xc5\xbeigradom, zatem v tovarni Jugobruna v Kranju._NEWLINE_V tej tovarni se je leta 1937 udele\xc5\xbeila tudi znane stavke, v kateri je dokazala svojo borbenost, ko se je postavila pred vlak, ki naj bi iz tovarne med stavko odpeljal izgotovljeno blago. \xc4\x8ce bi namre\xc4\x8d vlak za\xc4\x8del natovarjati blago, bi izbruhnili nemiri, ki bi bili povod za nasilno prekinitev stavke. Po koncu stavke je bila aretirana kot kolovodja in imela opravka s policijo._NEWLINE_\xc5\xbde pred letom 1934 (viri o tem se razlikujejo) je postala \xc4\x8dlanica KPJ in se tega leta vklju\xc4\x8dila v partijsko celico za \xc4\x8crnu\xc4\x8de in Je\xc5\xbeico. Leta 1938 se je poro\xc4\x8dila s Tonetom Dragarjem. Ker v tem \xc4\x8dasu \xc5\xbee ni mogla ve\xc4\x8d dobiti slu\xc5\xbebe, je kot tekstilka s strojem delala doma ter se \xc5\xa1e naprej udejstvovala v KPS in Vzajemnosti ter leta 1940 sodelovala v protidraginjskih protestih na Je\xc5\xbeici._NEWLINE_Po okupaciji Jugoslavije se je za\xc4\x8dela pripravljati na oboro\xc5\xbeen odpor ter opravljala propagandno delo med dekleti in \xc5\xbeenami. 23. junija 1941 je z drugimi \xc4\x8drnu\xc5\xa1kimi komunisti zapustila dom in od\xc5\xa1la v gozdove okoli Ra\xc5\xa1ice. Sredi julija je postala borka Ra\xc5\xa1i\xc5\xa1ke \xc4\x8dete ter se udele\xc5\xbeevala njenih akcij, \xc5\xa1e zmeraj pa je veliko delala tudi na terenu. Po ustanovitvi Kamni\xc5\xa1kega bataljona je pogosto opravljla kurirske posle, saj sovra\xc5\xbeniki med partizani niso pri\xc4\x8dakovali \xc5\xbeenske._NEWLINE_Po razpadu Ra\xc5\xa1i\xc5\xa1ke \xc4\x8dete se je zna\xc5\xa1la v skupini ranjenih in bolnih, ki jo je vodil Maks Pe\xc4\x8dar. Ko so skupino 29. septembra v Selu pri Vodicah obkolili Nemci, je ta padel, njo pa so zajeli. Odpeljali so jo v Begunje in jo mu\xc4\x8dili, a jim ni izdala ni\xc4\x8desar uporabnega. Ker so partizani sredi oktobra v Lancovem pri Radovljici po\xc5\xbegali veliko \xc5\xbeago, so Nemci sestavili skupino talcev, med katerimi je bila tudi Rezka Dragar, in jih 16. oktobra v tem kraju postrelili._NEWLINE_Za narodno herojinjo je bila razgla\xc5\xa1ena 15. julija 1951. Med letoma 1980 in 1998 se je po njej imenovala krajevna skupnost Rezka Dragar-\xc4\x8crnu\xc4\x8de.'